钦定古今图书集成/明伦汇编/官常典/第519卷 > 完颜阿邻
## 钦定古今图书集成/明伦汇编/官常典/第519卷 > 完颜阿邻

按《金史》本传：“阿邻本姓郭氏，以功劳赐姓完颜。大安
中，李雄募兵，阿邻与完颜仲元等俱应募，数有功。宣
宗即位，迁通州防御使。宣宗迁汴，阿邻改同知河间
府事，兼清州防御使，将所部兵驻清、沧，控扼山东。迁横海军节度使，赐以国姓。阿邻与山东路宣抚副使
颜盏天泽不相能，诏阿邻当与天泽共济国事，无执
偏见，妄分彼此。”寻改泰定军节度使、山东西路宣抚
使。是时，仲元亦积功劳，知济南府，赐姓完颜，与阿邻
俱加从宜招抚使，诏书奖谕，且令计约涿州刺史从
坦等军，恢复中都。于是，仲元、阿邻部兵猥多，诏以三
等差第之：上等备征伐，中、下戍守，懦弱者罢去，量给
地以赡其家。阿邻所部黄鹤袖军驻鱼台者，桀骜不
法，掠平民，劫商旅，道路不通。有司乞徙于滕州，诏阿
邻就处置之。顷之，破红袄贼郝定于泗水县柘沟村，
生擒郝定，送京师斩之。近制，“赐本朝姓者，凡以千人。
败敌三千者赐及缌麻以上；败二千人以上者赐及
大功以上；败千人以上者赐止其家。”阿邻既赐姓，以
兄守楫及从父兄弟为请。宰臣奏阿邻功，止赐一家，
宣宗特诏许之。至是，仲元上奏曰：“臣顷在军旅，才立
微功，遽蒙天恩，赐之国姓，非臣杀身所能仰报。族兄
徐州机密副使僧喜、前汾州酒同监三喜、前解州盐
管勾添章、守兴平县祭酒。添福犹姓郭氏，念臣与僧
喜等昔同一家，今为两族，完颜阿邻与臣同功，皇恩
所加，并及本族僧喜等四人，乞依此例。”不许。改辉州
经略使。阿邻有众万五千，诏分五千隶东平行省，其
众泣诉云：“我曹以国家多难，奋义相从，捐田宅，离亲
戚，转战至此，誓同立功，偕还乡里。今将分配他军，心
实艰苦，乞以全军分驻怀、卫、辉州之间，捍蔽大河，惟
受阿邻节制。”阿邻亦不欲分之，因以为请。宰臣奏：“若
遂听之，非唯东平失备，他将仿效，皆不可使矣。”宣宗
以为然，加遥授知河南府事，应援陕西。阿邻将兵八
千西赴，至潼关，闻京兆已被围，游骑至华州。陕西行
院欲令阿邻驻军商、虢，拒东向之路。阿邻上奏：“臣本
援陕西，遇难而止，岂人臣之节。夫自古用兵，步骑相
参，乃可以得志。今乃各有所属，临难不救，互相彼此。
今臣所统皆步卒，愿赐马军千人，则京兆之围不足
解矣。”宣宗谓皇太子曰：“阿邻赴难不回，固善矣，而军
势单弱，且驻内地以观事变，并以虢州兵五千付之，
使乘隙而进，卿以此意谕之也。”兴定元年，迁元帅右
都监，出泰州伐宋。宋统制吴筠守皂角堡，城三重，据
山之镇。阿邻分兵绝其汲路，克其外城，再克其次城。
宋兵纵火而出，阿邻以骑兵邀之，遣步卒袭其后。宋
兵败，生获吴筠及将校二百人、马数百匹、粮万石及
兵甲衣袄。复败宋兵于裴家庄六谷中，斩五百级，坠
涧死者甚众。又败之于寒山岭、龙门关、大石渡，得粟
二千馀石。复败之于稍子岭，斩首二千馀级，生擒百
人。是时，三月，宿麦方滋，阿邻留兵守之。已而宋兵大
至，金兵败，阿邻战没。赠金紫光禄大夫、西京留守。